
EVIGT  LIV  ER  AT  KENDE  GUD  OG  HANS  SØN  JESUS  KRISTUS 


NUMMER    8 


15.  APRIL  1922 


71.  AARGANG 


JESUS  KRISTUS  I  GETHSEMANE  HAVE. 

Evangelisten  Matthæus  meddeler  os,  at  da  Kristus  og  hans 
Disciple  havde  sunget  Lovsangen,  gik  de  ud  til  Oljebjerget  og 
kommer  til  en  Gaard,  som  kaldtes  Gethsemane,  hvor  der  var 
en  Have,  i  hvilken  han  gik  ind  med  sine  Disciple.  Men  ogsaa 
Judas,  som  forraadte  ham,  kendte  Stedet;  thi  Jesus  samledes 
ofte  der  med  sine  Disciple.  Og  Jesus  siger  til  dem:  »Sæt  Eder 
her,  medens  jeg  gaar  derhen  og  beder.«  Og  han  tog  Peter  og 
Zebedæus's  to  Sønner,  Jakob  og  Johannes,  med  sig,  og  han 
begyndte  at  bedrøves  og  forfærdes  og  svarlig  at  ængstes.  Da 
siger  han  til  dem:  »Min  Sjæl  er  dybt  bedrøvet  indtil  Døden; 
bliv  her  og  vaag  med  mig;  bed  om  ikke  at  falde  i  Fristelse.« 

Og  han  rev  sig  løs  fra  dem,  saa  meget  som  et  Stenkast,  og 
faldt  ned  paa  Jorden  paa  sit  Ansigt  og  bad  om,  at  den  Time 
maatte  gaa  ham  forbi,  om  det  var  muligt;  og  han  sagde: 
»Abba  Fader!  alting  er  Dig  muligt;  tag  denne  Kalk  fra  mig; 
dog  ikke  hvad  jeg  vil,  men  hvad  Du  vil!«  Og  han  kommer  til 
Disciplene  og  finder  dem  sovende,  og  han  siger  til  Peter: 
»Simon,  sover  Du?  Kunde  Du  ikke  vaage  én  Time  med  mig? 

Vaag  og  bed,  at  I  ikke  skal  falde  i  Fristelse!  Aanden  er  vel 
redebon,  men  Kødet  er  skrøbeligt!«  Han  gik  atter  anden  Gang 
hen,  bad  og  sagde:  »Min  Fader,  hvis  denne  Kalk  ikke  kan  gaa 
mig  forbi,  uden  jeg  drikker  den,  da  ske  Din  Vilje!«  Og  han 
kom  og  fandt  dem  atter  sovende,  thi  deres  Øjne  var  betyngede, 
og  de  vidste  ikke,  hvad  de  skulde  svare  ham.  Og  han  forlod 
dem  og  gik  atter  hen  og  bad  tredje  Gang  og  sagde  atter  det 
samme  Ord:  »Fader,  vilde  Du  dog  tage  denne  Kalk  fra  mig! 
dog  ske  ikke  min  Vilje,  men  Din!« 

Men  en  Engel  fra  Himmelen  viste  sig  for  ham  og  styrkede 
ham.  Og  da  han  var  i  Dødsangst,  bad  han  heftigere,  men  hans 
Sved  blev  som  Blodsdraaber,  der  faldt  ned  paa  Jorden. 

Og  da  han  stod  op  fra  Bønnen  og  kom  til  Disciplene,  fandt 
han  dem  endnu  sovende,  og  han  sagde  til  dem:  »Sover 
I  fremdeles  og  hviler  Eder?  Det  er  nok;  Timen  er  kommen;  se, 
Menneskesønnen  forraades  i  Synderes  Hænder.  Staa  op,  lad  os 
gaa;  se,  han,  som  forraader  mig,  er  nær;  bed,  for  at  I  ikke  skal 
falde  i  Fristelse.« 

Gethsemane  Have  og  Golgathas  Høj  ligger  saa  tæt  sammen 
i  Herrens  Liv  saa  vel  som  i  de  Troendes  Bevidsthed,  saa  de 
slet  ikke  kan  undvære  hinanden. 

Gethsemane  betyder  Oljeperse.  Det  var  Navnet  paa  en  lille 
Mark,  paa  hvilken  der  var  en  Frugthave,  og  som  laa  ved  Olje- 
bjergets  Fod.  Muligvis  fandtes  der  ikke  blot  Ol  jetræer,  men 
tillige  Figentræer,  Granatæbletræer  og  maaske  andre  Træer  og 
Buske  i  den.  Der  ligger  endnu  en  lille  Have  af  dette  Navn  der 
i  Nærheden,  men  Forskere  mener,  at  vort  Gethsemane  laa  lidt 
længere  mod  Nord.  Efter  Josefus  var  der  en  Overflod  af  saa- 
danne  Haver  eller  Parker  rundt  om  Jerusalem  paa  Kristi  Tid. 
Efter  Navnet  at  dømme  saa  maa  der  jo  tillige  have  været  en 
Perse,  i  hvilken  man  kunde  udpresse  Saften  af  Oljetræets 
Frugter.  Om  den  endnu  var  der,  eller  blot  tidligere  havde 
været  der,  gør  intet  til  Sagen.  Navnet  er  lige  betegnende,  og 
hvad  der  har  Betydning  for  os,  er  dette,  at  her  traadte  vor 
Frelser  Persekarret,  og  han  traadte  det  alene.  Dette  Billede 
med  Persen  findes  paa  flere  Steder  i  Skriften.  Det  udtrykker 

Guds  Straffedomme  over  de  Ugudelige.  Se  Es.  63:  3.;  Begr.  1: 
15.;  Aab.  14:  19. — 20.  Det  er  Billedet  af  Vinpersen,  som  er 
brugt,  og  den  røde  Vin,  Druesaften,  bliver  et  Billede  paa  det 
udgydte  Blod.  Da  Jesus,  billedlig  talt,  traadte  Persen  i  Geth- 
semane,  sivede  Blodet  ogsaa  fra  hans  Svedporer. 

Haven  har  faaet  en  fremtrædende  Plads  i  Guds  Riges  Hi- 
storie. Vore  første  Forældre  blev  sat  i  Paradisets  Have  for  at 
dyrke  og  vogte  den.  I  den  Have  stod  Livets  Træ  og  Kund- 
skabens Træ.  I  den  Have  mødte  vore  Stamforældre  første 
Gang  Lucifer  og  lod  sig  overvinde  af  ham,  men  i  Gethsemane 
Have  vandt  Frelseren  en  herlig  Sejr.  Hvad  den  første  Adam 
havde  tabt  for  sig  selv  og  Slægten,  det  genvandtes  ved  Jesus 
Kristus,  Guds  eenbaarne  Søn.  For  at  gøre  Guds  Vilje  gik  han 
ind  i  Haven,  og  for  at  gøre  Guds  Vilje  gik  han  igen  ud  af 
Haven.  Det  vedblev  at  være  hans  Maal  at  gore  Faderens  Vilje, 
selv  naar  denne  Vilje  knuste  ham.  Det  var  den  fuldkomne 
Lydighed  og  derfor  det  fuldkomne  Offer,  som  alene  kunde 
genvinde  os  det  tabte  Paradis.  Endnu  gemmer  »Slangen«  sig  i 
vore  Haver  og  Parker  her  paa  Jorden,  men  han  kan  ikke 
skade  den,  som  holder  sig  nær  til  Kristus. 

Jesus  kom  til  den  ham  og  hans  Disciple  velkendte  Have 
maaske  omtrent  Kl.  10  Aften.  Fuldmaanen  lyste  over  Stedet, 
og  de  løvtætte  Træer  kastede  deres  Skygger  over  Gange  og 
Græsplæner.  Uden  om  Haven  var  en  Mur,  og  gennem  denne 
førte  en  Laage.  Straks  ved  Indgangen  lod  han  de  otte  blive 
tilbage.  »Sæt  Eder  her,  medens  jeg  gaar  derhen  og  beder,« 
siger  han.  »Han  elskede  sine  egne  og  elskede  dem  indtil  En- 
den.« Som  sandt  Menneske  satte  Jesus  Pris  paa  Disciplenes 
Nærværelse  nu  i  hans  svære  Time.  Men  de  var  for  svage  til 
at  gaa  længere  med  ham.  Der  var  imidlertid  tre,  som  kunde 
folge  ham  længere,  Peter,  Jakob  og  Johannes.  De  ud  af  Flok- 
ken havde  været  med  ham  ved  Jairus's  Datters  Opvækkelse, 
de  havde  været  med  ham  paa  Forklarelsens  Bjerg.  Den  Gang 
havde  de  været  Øjenvidner  til  hans  Majestæt,  nu  skulde  de 
tillige  være  Øjenvidner  til  hans  dybe  Fornedrelse  og  heftige 
indre  Kamp.  De  var  de  stærkeste,  derfor  skulde  de  bære  mere 

af  den  tunge  Prøvelse  med  ham.  Og  nu  begyndte  Ængstelsen 
og  Bedrøvelsen  at  vælte  stærkt  ind  over  ham.  Den  kom  i 
Bølgedrag.  Vi  har  læst  om  Vesterhavet  ved  Jyllands  Vestkyst 
under  Stormen.  Forst  er  det  ganske  stille  i  Luften,  medens  dog 
svulmende  Dønninger  begynder  at  rulle  ind  mod  Kysten.  De 
bliver  hojere  og  højere,  begynder  at  blive  krusede  paa  Top- 
pen, og  Vindstod  farer  hen  over  dem.  Det  blæser  stærkere  og 
stærkere,  Bølgerne  boj  er  nu  Kammen  forover,  og  de  vælter  sig 
som  hvide  Braadsøer  over  efter  hinanden.  Stærkest  er  Bræn- 
dingen ind  over  Revlerne  og  op  mod  Kysten.  Naar  det  er  aller- 
værst, kommer  der  tre  Gange  tre  paa  hinanden  følgende  Bol- 
ger, de  bliver  større  og  storre,  den  sidste  er  den  største  af  dem 
alle.  Denne  Naturbeskrivelse  er  et  godt  Billede  paa  Frelserens 
Sjælsstorm  hin  Torsdag  Nat.  Allerede  ved  Nadverbordet  be- 
gyndte Dønningerne  fra  Dybet  at  melde  sig.  Disciplenes 
Trætte  om,  hvem  der  skulde  være  den  største,  var  maaske 
som  en  lille  Krusning,  der  pisker  lidt  Skum  op  paa  en  ellers 
stille  Solskinsdag.  Mesterlig  forstod  han  at  stille  den  Krusning 
og  vise  sine  lærvillige  Disciple,  hvormed  og  hvorledes  de  i 
Fremtiden  skulde  overvinde  saadanne  Forstyrrelser  paa  deres 
Vej.  Han  toede  deres  Fødder  og  viste  dem  derved  saavel  ved 
Gerning  som  ved  Ord,  hvori  det  raadende  Princip  i  Guds  Rige 
bestaar:  I  selvopofrende  og  tjenende  Kærlighed.  Kunde  vi  blot 
modtage  og  ove  den  Lærdom,  som  de  gjorde  det.  Saa  vilde 
mange  unyttige  Trætter  kvæles  i  Fødslen,  megen  ødelæggende 
Bitterhed  aldrig  blive  til.  —  Men  saa  kom  Dønningerne  fra 
Dybet.  Det  var  først  Paamindelsen  om  Judas's  Forræderi. 
Den  varslede  om  det  nær  forestaaende.  Siden  blev  Dønningen 
endnu  stærkere.  »Denne  Verdens  Fyrste  kommer,  og  han  har 
slet  intet  i  mig,«  siger  Jesus.  Da  de  gaar  over  Kedron,  rykkede 
Uvejret  endnu  nærmere,  han  saa,  han  følte  det  komme.  Satan 
stod  for  Doren  med  sin  Sigte,  Krusningerne  strøg  henover  den 
urolige  Flade,  og  Uvejret  begyndte.  Efter  Indgangen  i  Haven 
følte  han,  at  nu  vilde  det  ret  bryde  los.  »Han  begyndte  at  be- 
drøves og  forfærdes  og  svarlig  at  ængstes.«  Det  gærede  vold- 
somt i  hans  Sind,  hans  Legeme  skælvede,  og  han  gennem- 

bævedes  i  sin  inderste  Hjærterod:  »Min  Sjæl  er  dybt  bedrøvet 
indtil  Døden;  bliv  her  og  vaag  med  mig;  bed  om  ikke  at  falde 
i  Fristelse.«  Endnu  var  de  tre  hos  ham,  endnu  kunde  han  ud- 
øse sit  Hjærte  for  dem.  —  I  øvrigt  var  det  indholdstunge  Ord: 
»Bedrovet  indtil  Døden.«  Jesus  plejede  jo  aldrig  at  overdrive, 
især  naar  han  talte  om  sig  selv.  Han  kunde  vel  benytte  sig  al 
en  Slags  Overdrivelse  i  Ord-Billeder,  hvorpaa  Bjælken  i  Øjet 
og  den  slugte  Kamel  er  Eksempler.  Men  hertil  er  dog  tillige  at 
bemærke,  at  var  Billedet  drastisk,  saa  var  Sagen,  det  be- 
tegnede, ikke  overdrevet.  Men  her  talte  han  ikke  i  Billeder, 
her  talte  han  ligefremme  Ord.  Og  den  ligefremme  Mening  bli- 
ver saa  denne,  at  Bedrøvelsen  var  saa  stor,  at  den  var  ved  at 
nedbøje  ham  i  Døden.  Vi  har  hørt  om  Mennesker,  som  er  døde 
af  Sorg.  Nogle  tæredes  ligesom  hen,  andre  segnede  med  det 
samme.  Men  vi  er  svage,  han  var  stærk.  Vi  er  syndige,  af  Syn- 
den svækkede  Mennesker;  han  var  det  fuldkomne  Menneske 
og  usvækket.  Saa  meget  større  maa  derfor  Sorgen  have  været, 
naar  den  kunde  true  ham  med  Døden.  Vi  er  Mennesker  blot, 
han  var  tillige  sand  Gud.  Dette  sidste  holdt  ham  oppe. 

Vi  ser  kun  alt,  ogsaa  Døden,  i  en  Taage,  han  saa  det  hele 
klart. 

Dog  blev  det  værre  endnu.  Han  gik  frem,  siger  Matthæus  og 
Markus;  han  rev  eller  sled  sig  fra  dem,  siger  Lukas,  saa  meget 
som  et  Stenkast.  Han  gik  frem,  Guds  frivillige  Offerlam;  han 
sled  sig  fra  dem,  den  skælvende  dødstrætte  Kæmpe.  Han 
lagde  sig  paa  sine  Knæ,  siger  Lukas;  han  faldt  ned  paa  Jor- 
den, siger  Markus;  han  faldt  paa  sit  Ansigt,  siger  Matthæus. 
Hvor  naturtro  i  Grunden!  Han  faldt  paa  Knæ,  ydmygt  be- 
dende, men  Vægten  knugede  ham  dybere  og  dybere,  indtil 
han  laa  udstrakt  som  en  Orm  og  vred  sig  i  Støvet.  Han  traadte 
»Persekarret«  alene  for  os.  »Visselig,  han  har  taget  vore  Syg- 
domme paa  sig  og  baaret  vore  Smerter;  men  vi  agtede  ham  for 
plaget,  slagen  af  Gud  og  gjort  elendig.  Men  han  er  saaret  for 
vore  Overtrædelser  og  knust  for  vore  Misgerninger;  Straffen 
er  lagt  paa  ham,  at  vi  skal  have  Fred,  og  vi  har  faaet  Læge- 
dom ved  hans  Saar.«  (Esajas  53:  4.,  5.). 

Var  det  da  underligt,  at  han  knugedes  i  Stovet  under  en 
saadan  Byrde?  Havde  han  ikke  baaret  den,  vilde  han  ikke 
været  en  Forsoning  for  den  ganske  Verdens  Synder  (1.  Joh. 
2:  2.).  Han  kunde  da  ikke  nu  være  vor  Talsmand  hos  Faderen, 
og  nu  »kan  han  fuldkomment  frelse  dem,  der  kommer  til  Gud 
ved  ham,  efterdi  han  lever  altid  til  at  gaa  i  Forbøn  for  dem.« 
(Heb.  7:  25.). 

At  det  var  svært,  uendelig  svært  for  Jesus,  det  ser  vi  desuden 
af  hans  Bøn:  »Abba  Fader,  alting  er  Dig  muligt;  tag  denne 
Kalk  fra  mig;  dog  ikke  hvad  jeg  vil,  men  hvad  Du  vil!«  Her 
støder  vi  igen  paa  et  nyt  Under:  To  Viljer,  søm  gør  sig  gæl- 
dende. En  Vilje,  som  vil  undgaa  det  svære,  og  en  Vilje,  som 
vil  gøre  det,  blot  den  kan  vide  sig  i  Overensstemmelse  med 
Faderens  Vilje.  Det  var  en  Strid  mellem  den  menneskelige 
Vilje  og  Guddomsviljen.  Vi  véd,  at  han  som  sand  Gud  og  sand 
Menneske  er  bleven  vor  Frelser,  at  han  som  sand  Gud  og  Men- 
neske i  én  Person  her  udviste  fuldkommen  Lydighed,  og  at 
han  derved  vandt  os  Frelsen,  og  saa  vil  vi  helst  bøje  øs  og  til- 
.  bede.  Tre  Gange  maatte  han  kæmpe  det  igennem,  med  lidt  Ro 
mellem  hver  Gang,  og  saa  var  Sejren  vundet.  Men  den  kostede 
ham  blodig  Sved,  og  saa  dybt  blev  han  bøjet  under  den,  at 
Faderen  maatte  sende  ham  sine  Engle  til  at  styrke  ham. 
Hvorledes  styrkede  de  ham  saa?  Formodentlig  ved  at  fore- 
holde ham  den  herlige  Sejr  med  Opstandelsens  Vinding.  Saa- 
ledes plejede  han  jo  selv  at  styrke  baade  sig  selv  og  sine 
Disciple,  naar  han  tidligere  havde  talt  til  dem  om  denne  bitre 
Stund. 

Saaledes  stred  og  saaledes  sejrede  vor  Ypperstepræst.  Derfor 
hedder  det  om  ham  i  Heb.  5:  7.:  »Han,  som  i  sit  Kods  Dage 
med  stærkt  Raab  og  Taarer  frembar  Bønner  og  ydmyge  Be- 
gæringer til  den,  der  kunde  frelse  ham  fra  Døden,  og  blev  bøn- 
hørt i  sin  Angst,  og  saaledes,  endskønt  han  var  Søn,  lærte  Ly- 
dighed af  det,  han  led,  og  efter  at  være  fuldkommet  blev  Aar- 
sag  til  evig  Frelse  for  alle  dem,  som  lyder  ham,  idet  han  af 
Gud  blev  kaldt  Ypperstepræst  efter  Melkisedeks  Vis.«  Skøn- 
nere Forklaring  af,  hvorledes  Jesus  blev  bønhørt,  og  hvad  han 

vandt,  er  der  vist  næppe  i  den  hellige  Skrift.  Og  dog  føjer  For- 
fatteren til:  »Herom  har  vi  meget  at  sige,  og  det  er  vanskeligt 
at  forklare,  efterdi  I  er  blevet  sløve  til  at  hore.«  Lad  os  blot 
tilfoje:  For  saa  vidt  han  bad  om,  at  Kalken  maatte  blive  taget 
fra  ham,  blev  han  jo  ikke  bønhørt;  men  for  saa  vidt  han  bad, 
at  Faderens  Vilje  maatte  ske,  blev  han  bonhort,  og  han  fik 
Kraft  til  at  fuldføre  denne  Vilje.  Rolig,  fattet  og  tillidsfuld 
gaar  han  nu  Resten  af  sin  Lidelsesvej.  Kun  én  Gang  endnu 
blev  Kampen  ham  haard,  og  da  var  den  alier  haardest,  da  han 
raabte:  »Min  Gud!  min  Gud!  hvorfor  har  Du  forladt  mig?« 
Men  selv  da  beder  han  ikke  om  at  blive  fritaget.  Men  det  véd 
vi,  og  det  burde  komme  til  at  staa  klart  for  enhver,  at  kunde 
der  være  givet  os  nogen  anden  Vej  til  Frelse  end  over  Gol- 
gatha,  saa  var  det  sket.  Og  naar  Gud  ikke  her  sparede  sin  egen 
Son,  saa  vil  han  heller  ikke  spare  os  eller  nogen  anden,  om 
vi  søger  en  anden  og  selvstændig  Frelsesvej.  Lad  os  derfor  til- 
bede, takke  og  med  Glæde  vandre  den  Vej,  han  beredte  os. 
Falder  saa  end  denne  Vej  ogsaa  for  os  gennem  et  lignelsesvis 
talt  personligt  Gethsemane,  saa  lad  os  dog  blive  paa  den,  thi 
den  er  sikker. 

Lad  os  for  et  Øjeblik  betragte  Jesus  Forhold  til  sine  Disciple 
under  Sjælekampen  i  Gethsemane. 

Hvilken  Omhu  han  viste  for  sine  Disciple  i  denne  for  ham 
saa  svære  Time.  Ingen  Forsømmelse,  ingen  Bitterhed,  ingen 
Utaalmodighed  mod  dem.  End  ikke  Judas,  som  helt  tog  fejl 
af  Mesteren  og  forraadte  ham,  blev  modtaget  med  et  uvenligt 
Ord.  Det  er  idel  Kærlighed,  han  viser  dem,  den  ømmeste  Om- 
sorg. Hver  eneste  én  har  han  Øje  for.  Den  mindre  stærke  bli- 
ver skaanet,  og  den  mest  udsatte  bliver  plejet  med  særlig 
Omhu.  Den  mest  udsatte  var  nok  Peter,  thi  den  falske  Selv- 
tillid havde  ytret  sig  stærkest  hos  ham.  Om  de  end  alle  for- 
argedes, vilde  han  dog  aldrig  forarges,  havde  han  sagt.  Blev 
han  end  ene  tilbage,  vilde  han  gaa  i  Døden  med  ham.  Men 
ogsaa  Jakob  og  Johannes  var  stærkt  udsatte.  De  havde  jo  for 
kort  Tid  siden  sagt,  at  de  nok  kunde  døbes  med  hans  Daab  og 
tømme  Kalken  med  ham.  De  fik  nu  alle  tre  Lov  at  prøve,  hvad 

deres  Kraft  var  værd,  da  det  gjaldt.  Bedrøvede  og  betyngede 
kunde  de  ikke  engang  holde  Øjnene  aabne.  Mens  han  stred 
haardest,  sov  de.  Hvor  let  kunde  Djævlen  have  overvældet 
dem,  om  Jesus  havde  ladet  dem  ene.  Men  han  lod  dem  ikke 
ene.  Hvert  Øjeblik,  han  kunde  afse,  viede  han  dem.  Hvad 
Kraft,  han  havde  tilovers  eller  han  maaske  havde  tilkæmpet 
sig,  anvendte  han  paa  dem.  »Simon,  sover  Du?  Kunde  Du  ikke 
vaage  en  Time  med  mig?«  og  til  dem  alle:  »Vaag  og  bed,  at 
I  ikke  skal  falde  i  Fristelse!  Aanden  er  vel  redebon,  men  Ko- 
det er  skrøbeligt!«  Der  ligger  vel  Bebrejdelse,  men  ikke  utaal- 
modig  eller  vred  Bebrejdelse  i  disse  Ord.  Det  er  meget  mere 
en  kærlig  Manen  til  Aarvaagenhed  og  Agtpaagivenhed.  Al  den 
Undskyldning,  han  kan  finde,  yder  han  dem.  De  er  svage,  men 
ikke  egentlig  utro,  i  Grunden  er  de  villige,  siger  han.  Hvilken 
Kærlighed,  hvilken  Ømhed!  Kvægede  den  saa  deres  Hjærte? 
Hvor  kunde  den  andet?  Og  hvad  den  ikke  gjorde  da,  det  vilde 
den  sikkert  gore  mange,  mange  Gange  siden  efter. 

Vi  bliver  saa  let  utaalmodige,  naar  lidt  gaar  os  imod.  Vi 
har  saa  vanskeligt  ved  at  lide  lidt  for  hans  Skyld.  Og  hvad  er 
det  saa,  vi  maa  lide,  mod  det  han  led?  Lad  os  huske  dette, 
naar  vi  bliver  trætte  paa  vor  Vandring  og  under  vor  Gerning 
her  nede.  Lad  os  huske  det  i  Dodens  Stund.  Kunde  han 
komme  sine  til  Hjælp  i  sin  sværeste  Time,  hvor  meget  mere 
da  nu  i  sin  Herlighed  og  Magts  Fylde.  Han  led  for  os,  han 
stred  for  os,  ikke  for  at  lade  os  ene,  men  for  at  vinde  os  og 
bevare  os.  Dette  lærer  vi  ogsaa  i  Gethsemane  ved  at  se  paa 
Jesu  Forhold  overfor  sine  Disciple  under  den  svære  Kamp. 


SÆDEFRØET. 

Verdens  syv  Underværker  er  paa  ingen  Maade  Verdens 
mest  beundringsværdige  Ting. 

De  fleste  og  allerstørste  Undere  finder  vi  i  ganske  alminde- 
lige Ting,  som  vi  daglig  har  for  Øje. 

Blandt  disse  er  Sædefroet  det  mest  forunderlige  og  hem- 
melighedsfulde i  hele  Universet. 

Betragt  et  Æbletræ,  Stammen  med  dets  ordnede,  samlede 
Grene,  Lovet  med  dets  Aarer,  dets  fine,  smukke  Blomster  og 
dets  rode  Frugt,  alt  dette  var  samlet  i  et  lidet,  brunt,  haardt 
Fro.  Aabner  Du  Frøet,  vil  Du  ikke  se  andet  end  en  hvidagtig 
Substans;  og  dog  er  denne  Substans  i  Besiddelse  al  Kræfter 
lige  saa  sælsomme  som  Tanken,  det  ejer  en  Plan,  som  kan 
skabe  et  nyt  Træ. 

Udefra  hører  Du  Hanerne  give  sit  hæse  Hanegal,  omtrent 
alle  den  samme  Tone,  én  Gang  var  denne  i  Ægget. 

Tænk  paa  dette  Æg  med  sin  Blomme  og  Hvide,  potentielt 
indeholdende  en  bestemt  Kalden,  nu  —  som  fordum  i  Edens 
Have. 

Tag  to  Partikler  af  den  hvidagtige  Sædvæske;  Mikroskopet 
kan  næppe  bestemme  Forskellen  mellem  disse;  den  ene  kan 
frembringe  en  Løve  med  Haar,  Negle,  Blodkar,  Nervetraade 
med  mentale  Tendenser  og  Karaktertræk,  og  den  anden  et 
Menneske  med  et  Legeme  ligesaa  kompliseret  som  Løvens  og 
med  en  Hjerne  med  Intelligens,  som  staar  langt  over  Dyrenes. 

Det  synes  hojst  besynderligt  for  os  at  høre  Toner  frembragt 
paa  en  Fonograf,  Toner  af  Sang,  Musik  fra  Piano  og  Violin 
eller  fra  et  helt  Orkester,  alle  disse  Toner  passeret  gennem 
Spidsen  af  en  Naal.  Det  forkommer  os  som  noget  af  et  Mi- 
rakel. 

Og  dog  er  dette  ikke  saa  overraskende  som  dette,  at  et  le- 
vende Væsen  som  for  Eksempel  en  Love,  en  And,  et  Æbletræ, 
en  Rosenbusk  kan  koncentrere  hele  sin  vidunderlige  Orga- 
nisme i  et  Æg  eller  et  Fro  og  af  dette  frembringe  en  lignende 
Organisme. 

Ikke  nogen  af  Jordens  Seværdigheder  kan  sammenlignes 
med  Sædefroet,  hverken  Niagaras  Vandfald,  Sankt  Peters  Ka- 
thedral  i  Rom,  Ægyptens  Pyramider,  Himmalayas  Bjergtoppe 
—  ingen  af  disse  er  for  et  tænkende  Væsen  saa  mærkværdig 
som  det  lille  Frø. 

Miraklernes  Mirakel  er  Livet,  og  Frøet  er  Livets  mirakulose 
Aabenbaring. 

Elektricitetens,     Hypnotismens,      Clairvoyancens     Undere, 

Drømme  om  stjernebesaaede  Himler  med  deres  forbavsende 
Masser  og  Distancer,  kemisk  Affinitet  og  alle  sælsomme  mere 
afhængige  Forbindelser  med  Molekyler  paa  Kunstens  og  Op- 
dagelsernes Omraader,  alle  disse  Ting  kan  ikke  tilnærmelses- 
vis maale  sig  med  Frøet,  i  hvilket  der  er  kondenseret  en 
meget  høj  Organisation  af  fysiske,  moralske  og  intellektuelle 
Kræfter,  som  i  Fortid,  Nutid  og  Fremtid  har  eller  vil  frem- 
bringe Tusinder  af  Skabninger. 

P.  L.  Olsen. 


EVANGELIEBERETNINGERNES 
TROVÆRDIGHED. 

Af  O.  Ricard. 

Tilliden  til  Bibelen  grunder  sig  naturligvis  i  Tillid  til  Gud, 
som  har  givet  os  Bibelen.  Den  bestyrkes  gennem  Oplevelse. 

Som  bekendt  beretter  Johannes,  at  det  første  Tegn,  Jesus 
gjorde,  var  at  forvandle  Vand  til  Vin  ved  en  landlig  Bryllups- 
fest. Man  har  kaldt  det  et  Luksusunder:  er  det  ikke  Legenden, 
som  sætter  saadanne  Tryllekræfter  i  Gang  i  saa  ligegyldigt  et 
Anliggende?  Ved  første  Øjekast  kunde  det  maaske  synes  saa. 
Men  læg  saa  for  det  første  Mærke  til,  at  han  gjorde  det  paa 
sin  Moders  Bøn.  Læg  fremdeles  Mærke  til,  at  han  gjorde  det 
halvt  modvillig  og  saa  beskedent  og  ubemærket  som  muligt: 
end  ikke  Skafferen  blev  klar  over,  hvad  her  var  sket,  og  kun 
de  faa  Indviede  saa  hans  Herlighed  glimte  frem  her.  Se,  saa 
faar  det  hele  straks  Troværdighed.  Legenden  vilde  utvivlsomt 
lade  en  Kilde  straale  frem  med  perlende  Vin,  saa  alle  undredes 
og  priste  ham. 

Eller  tænk  paa  de  smaa,  malende  Træk,  som  udmærker 
flere  af  de  Episoder,  der  berettes  efter  Herrens  Opstandelse. 
De  to  Apostler  løber  om  Kap  til  Graven.  Johannes  kommer 
forst  —  og  standser  udenfor,  hvad  nu  Grunden  er.  Vil  han 
vente  paa  Vennen,  der  kommer  pustende  nede  paa  Vejen?  I 
saa  Fald  faar  han  kun  ringe  Tak  for  sin  Hensynsfuldhed,  thi 

Peter  stormer  lige  forbi  ham  ind  i  den  aabne  Grav.  Eller  er 
det  noget  andet,  er  det  dette,  at  han  ligesom  tager  sig  til  Hjær- 
tet  og  besinder  sig:  hvad  skal  jeg  nu  se,  er  det  min  Sjæls 
Haab,  der  skal  opfyldes,  eller  skal  Drømmen  for  evigt  svinde? 
...  Og  se  dem  saa  i  det  næste  Kapitel  oppe  i  Galilæa,  hvor  de 
gaar  og  ikke  rigtig  véd,  hvor  de  skal  gøre  af  sig  selv,  det  er 
ikke  saadan  at  vende  tilbage  til  Fiskenettet,  naar  man  har 
været  Apostel:  »Jeg  gaar  hen  og  fisker.«  »Jeg  ogsaa.«  .... 
I  den  tidlige  Morgen  ser  de  en  Skikkelse  inde  paa  Stranden. 
En  kender  ham  straks:  det  er  Herren!  I  samme  Øjeblik  lyder 
der  et  Plask:  Peter  er  allerede  paa  Vej  svømmende  i  Land  for 
at  være  den  første,  der  kendte  ham.  Og  saadanne  smaa  Træk 
skulde  være  digtede? 

Tag  saa  det  malende  og  overbevisende  Optrin  i  Apostelger- 
ningernes 12.  Kapitel  —  da  Peter  er  bleven  fængslet,  og  Me- 
nigheden er  samlet  ved  Midnatstid  i  Marias  Hus  i  Bøn  for 
hans  Udfrielse.  Hvem  vilde  opfinde  en  Person  som  Tjeneste- 
pigen Rode,  som  lukker  op,  da  det  banker,  og,  da  Peter  staar 
der  ude  i  egen  Person,  —  i  sin  Befippelse  smækker  Doren  i  for 
Næsen  af  ham  og  løber  ind  og  melder:  det  er  Peter!  Og  atter, 
vilde  nogen  digte,  at  da  de  Kristne  faar  Bud  om,  at  det,  de  har 
bedt  om,  er  sket,  —  tror  de  det  ikke,  men  siger:  Det  maa  være 
hans  Engel!  (Deres  Forbavselse  over  en  mulig  Udfrielse  var 
saa  overhaandtagende,  at  de  i  Stedet  ansaa  det  for  en  mulig 
Aabenbaring  af  Peters  Skytsengel).  Men  sligt  er  oplevet. 

Det  samme  maa  man  sige  om  Slutningsordet  i  det  bevægede 
Optrin,  da  Jesus  gaar  ind  med  de  betroede  Venner  og  de  nær- 
meste i  den  lille  Piges  Sovekammer  og  vækker  hende  op  af 
Dødens  Søvn.  Alt  det  kunde  man  digte.  Men  hvem  vilde  finde 
paa  at  digte  det  Ord,  Jesus  derpaa  taler.  Det  er  ikke  en  For- 
maning, ikke  heller  et  dybsindigt  Ord  om  Liv  og  Død.  Nej, 
han  siger:  »Giv  hende  noget  at  spise.« 

Man. skal  ogsaa  være  en  Psykolog  som  Lukas  for  at  kunne 
skrive  en  Linje  som  denne,  da  den  Opstandne  nu  har  vist  sig 
for  sine  Venner  og  med  Ord  og  Tegn  har  overbevist  dem  om, 
at  det  virkelig  er  ham:  »Af  Glæde  turde  de  endnu  ikke  tro.« 

Saadanne  har  de  følt  det.  Og  lige  saadan  det,  at  da  Jesus  var 
faret  til  Himmels  og  de  forstod,  dette  var  definitivt  Afsked,  nu 
skulde  de  ikke  se  ham  her  mere:  saa  vendte  de  tilbage  »med 
stor  Glæde«.  Ikke  med  Vemod  eller  Skræk,  men  med  stor 
Glæde.  Ja,  saadan  har  de  folt  det;  men  denne  deres  Følelse, 
livagtigt  gengivet,  borger  for  den  omdisputerede  Himmelfarts 
Virkelighed. 

Saadan  skinner  det  ogsaa  stadig  igennem  i  Markus-Evan- 
geliet, at  det,  der  her  fortælles,  først  er  set  med  Peters  Øjne. 
Traditionen  vil  vide,  at  Markus  fulgte  ham  som  Tolk.  Deraf 
de  friske  Farver  i  dette  Evangelium:  Da  Skarerne  laa  lejrede 
paa  Sletten  i  Grupper  og  ventede  paa  at  blive  bespist,  mindede 
de  om  en  Kæmpehave  med  en  hel  Del  spraglede  Blomsterbed. 
Dette  er  set.  Og  denne  lille  Iagttagelse  giver  straks  den  hele 
underfulde  Begivenhed  Tiltro.  Det  er  i  det  samme  Evan- 
gelium vi  Gang  efter  Gang  har  en  Hentydning  til  Jesu  Blik. 
Hvor  forstaaeligt  og  hvor  rørende,  naar  man  mindes,  at  den, 
der  saaledes  fulgte  sin  Herres  og  Vens  Blik,  i  sit  Livs  mest 
skæbnesvangre  Øjeblik  netop  fik  sin  Redning  ved  at  møde 
Jesu  Blik,  da  han  i  samme  Nu  blev  ført  over  Gaarden.  Da 
raadede  han  ham  med  sit  Øje;  de  talte  i  det  hele  det  skønneste 
Øjesprog,  thi  Peter  gjorde  nu  det  eneste,  der  var  at  gøre,  og 
det  bedste,  han  kunde  gore,  han  brast  i  en  bitterlig  Graad.  Og 
netop  han  lader  os  se  Jesu  Blik,  naar  den  unge,  rige  Mand 
staar  overfor  ham,  eller  Modstanderne  lurer  paa  hans  Ord  og 
Færd. 

For  ikke  at  tale  om  Gethsemane.  Hvilken  Mythe  vilde  for- 
tælle os  om  en  Gudesøn,  som  vrider  sig  i  Græsset  som  en  Orm 
og  trygler  sin  Fader,  om  der  ikke  er  et  Udenom  her,  —  og  ikke 
faar,  hvad  han  beder  om.  Dette  er  hørt,  dette  er  den  frygtelige 
Virkelighed. 

Og  saadanne  Træk  er  Skriften  fuld  af.  Forklarelsen  paa 
Bjerget  er  enestaaende  og  sælsom;  men  Drømmesløret  sønder- 
rives af  den  brave,  plumpe  Haand,  som  tilbyder  at  ville  tømre 
smaa  Hytter  til  Herren  og  de  høje  Fremmede,  og  Ægtheden 
er  med  det  samme  sikret.  Optrinet  lige  derefter  med  den  ulyk- 

kelige,  maanesyge  Dreng  er  ualmindeligt  som  alle  de  andre 
Undere.  Men  hvilke  Disciple  vilde  digte  en  Historie  om  deres 
egen  Afmagt,  endsige  lægge  deres  Mester  et  Ord  i  Munden, 
som  tyder  paa  en  øjeblikkelig  Overvældelse:  »Hvor  længe  skal 
jeg  taale  Jer?«  Det  Suk  giver  hele  Sagen  Sandhedspræg, 

Jeg  vil  med  disse  Vink  opmuntre  Læseren  til  at  give  sig 
trostig  i  Lag  med  et  Selvstudium  af  Det  ny  Testamente.  Det 
er  ikke  en  Tryllebog  med  sære  Sagn,  man  da  griber  efter,  men 
en  Historiebog  om  Verdens  største  Begivenheder,  nedskrevet 
af  Øjenvidner  eller  efter  deres  mundtlige  Overlevering. 


VED  BETHESDAS  DAM. 

Der  levede  en  Gang  en  Mand 

—  nede  mod  Syd,  i  Jodeland  — 
ung  og  rig  paa  Gods  og  Guld, 
stærk  og  lystig,  men  brodefuld. 

Han  kobte  sig  Venner  for  klingende  Mønt 
og  kobte  sig  Kvinder  til  Vellyst  og  Pynt. 

Han  brugte  Natten  som  Dagen  til  Fest, 

til  der  en  Nat  kom  en  sælsom  Gæst 

snigende  ind  med  lydløse  Fjed 

og  kastede  ham  paa  Lejet  ned. 

Det  var  en  Sot  saa  tærende  ond, 

det  var  en  Vampyr  med  sugende  Mund, 

det  var  de  ødede  Nætters  Løn, 

det  var  hans  Gerningers  fuldbaarne  Son. 

—  Og  Feberen  gogled  med  Spot  og  med  Skam, 
og  da  den  forlod  ham,  da  var  han  lam. 

Saa  gik  der  Dage,  og  der  gik  Aar; 

hans  sidste  Penge  til  Lægerne  gaar, 

og  Haabet  om  Helbred  med  Pengene  rinder, 

mens  Dagene  kommer  og  Dagene  svinder. 

De  Venner,  der  sad  ved  hans  gæstfrie  Bord, 

forsvandt,  som  var  de  fejet  af  Jord; 

de  Kvinder,  der  delte  hans  Hjem  og  Navn, 

nu  glemmer  sig  selv  i  andres  Favn; 

det  Hus,  som  han  ejed,  det  Guld,  som  var  hans, 

blev  brugt  nu  til  andres  Fest  og  Dans. 

Da  hørte  han  helt  mærkværdige  Ting 

om  Helbredelsens  hellige  Kildespring, 

om  Englen,  som  kom  med  Kraft  fra  Gud.  — 

Straks  gav  han  sit  sidste  Guldstykke  ud 

og  lod  sig  bære  med  al  sin  Skam 

til  det  hellige  Sted,  til  Bethesdas  Dam. 

Men  Skuffelsen  kom,  og  Skuffelsen  sved: 

slet  ingen  hjalp  ham  til  Kilden  ned. 

De  andre  fik  Hjælp,  kun  han  var  forladt, 

og  trist  og  haabløs  gik  Dag  og  Nat. 

Af  fremmede  maa  han  tigge  sit  Brød, 

af  Gud  i  Himlen  trygler  han  Død. 

Men  Aarene  kom  og  Aarene  randt, 

hans  Haab  og  Kræfter  med  Aarene  svandt. 

—  Og  om  Natten,  der  er  saa  kold  og  lang, 
horer  i  Drømme  han  Festernes  Klang, 
ser  sig  hvirvle  i  skamlos  Dans, 

ser  sig  plukke  af  Lysternes  Krans, 
ser  sit  hele  forfejlede  Liv. 

—  Og  der  fødes  en  Bon,  og  han  beder:  »Tilgiv!« 
Ej  blot  sin  Sygdom,  men  Synd  og  Skam 

vil  han  sænke  ned  i  den  hellige  Dam. 

Da  kommer,  efter  en  frygtelig  Tid, 
en  Mand  med  et  Aasyn  som  Englens  blid, 
og  der  lyder  et  Ord  fra  Mandens  Mund, 
et  dejligt  Ord:  »Vil  Du  vorde  sund?« 

Men  Nøden  fra  otte  og  tredive  Aar 

i  et  smerteligt  Blik  sit  Udtryk  faar, 

og  han  stammer  det  frem,  og  han  blues  derved: 

»Ak,  Herre,  slet  ingen  vil  hjælpe  mig  ned.« 

—  Men  Manden,  som  kom,  godt  forstaar  disse  Ord, 
og  han  bojer  sig  kærligt  ned  imod  Jord, 

klart  ser  han  den  syge  i  Sjælen  ind, 

og  han  gyder  Lægedom  i  hans  Sind. 

Se,  han  tager  hans  Haand,  og  han  siger  derpaa: 

»Du  Stakkel,  staa  op,  tag  din  Seng  og  gaah 

—  Og  han  følte  Kraft,  trods  sin  Synd  og  Skam, 
da  han  ilede  bort  fra  Bethesdas  Dam.  — 

Og  senere,  da  han  i  Templet  staar, 

da  faar  han  Bod  for  de  svundne  Aar, 

da  faar  han  et  Ord  fra  Mesterens  Mund, 

som  skal  følge  ham  trygt  til  hans  sidste  Stund, 

som  skal  vinke  ham  frem  til  et  Maal,  han  nu  ser, 

det  Ord:  »Du  er  rask,  men  synd  ikke  mer!«  — 

L.  Caspersen. 


Kun  den,  som  behersker  sig  selv,  kan  beherske  andre.  En 
Person,  som  aldrig  udtaler  sig  i  Vrede,  er  vis.  Hans  Sagt- 
modighed vinder  Ærbødighed. 


Rettelse. 
Side  108,  25.  Linje:  Instrumentet  for  dem,  læs  fordum. 

